Human Rights Commission: Obaba Kabafundiswe Ngamalungelo Oluntu
Inengi libikwa liwazi amalungelo oluntu kodwa lokhe ejwayele awezombusazwe, ngakho iqakathekile imfundiso ikakhulu eyamalungelo abesifazane labantwana.
HARARE — Amalunga equla le Human Rights Commission athi kuqakathekile ukuba uzulu ikakhulu obaba batholiswe imfundiso phezu kokuqakatheka kwawo wonke amalungelo oluntu abalisa aqakathekisa ilungelo labesifazane labantwana. Abe HRC bathi inengi lokhe licabanga ukuthi amalungelo kwezombusazwe kuyiwona aqakathekileyo kuphela. Uzulu weZimbabwe ubikwa ewazi amalungelo akhe kodwa lokhe engakawazi wonke ngoba ejwayele awezombusazwe. Ngakho uzulu lokhe efuna imfundiso ikakhulu phezu kokuba aluzwisise udaba lwamalungelo abesifazane labantwana. Omunye wama commissioners u Proffessor Carol Themba Khombe ungomunye wamalunga e Zimbabwe Human Rights Commission ebekwe okusemthethweni kunsukwana ezisanda kwedlula. UProffessor Khombe utshele intathelizindaba ngesikhathi li Commission iqakathekisa usuku lokunanza ilungelo loluntu lamuhla, owenzelwe e Harare Gardens,ukuba mnengi umsebenzi okuzamele li Commission iphatheke kiwo ukufundisa uzulu ngamalungelo oluntu wonke hatshi ukwehlukanisa. Uthi abesilisa yibo okumele batholiswe limfundiso kakhulu ngoba kusobala ukuba lokhe bengakazwisisi nxa kukhulunywa phezu kokulinganiswa kwamathuba phakathi kwabesilisa labesifazane ngoba kuthiwa zindaba zabesifazane kuveza u Proffessor Khombe. Limfundiso ibikwa izakwethulelwa wonke umuntu okugoqela labasemaphandleni. Unkosikazi Sheila Hillary Matindike ungomunye laye wale commission ye Human Rights. Li Commission izasebenza izimele kodwa isebenzelana lohulumende kanye lenhlanganiso ezizimeleyo ukuqhuba lumsebenzi wokuqhuba inhlelo eziphezu kwalimfundiso ephathelane layo yonke imihlobo yamalungelo oluntu kuveza u Commissiner Matindike. Unkosikazi Matindike uthi isifiso yikuba bafinyelele wonke umuntu ukuze ayitholiswe leyo mfundiso phezu kwawo wonke amalungelo,ilizwe lonke lokuba anelise ukubazisa nxa lithe lephulwa lelo lungelo lakhe umuntu. Abe Zimbabwe Human Rights Commission lamuhla baqoqe inhlelo zokunanza usuku oluqakathekisa amalungelo oluntu olwe World Human Rights Day olunanzwa minyaka yonke mhla ka 10 kuyonale inyanga kaMpalakazi. Oze emele ihofisi yommeli we UN Resident Coordinator eZimbabwe, u Proffessor Luc Rukingama uveze ukuba lokhe engakafinyeleli amazwe umhlaba wonke, kulokho obekukhangelelwe kundaba zokulondolozwa kwamalungelo oluntu ikakhulu abesifazane labantwana. Abe UN bathi ele Zimbabwe ngelinye lamazwe aqhuba kuhle kundaba zokulondolozwa kwamalungelo oluntu. Kodwa bathi sisesekhona isidingo sokuba lithuthukise kunhlangothi okubalisa ukwehliswa kwenani labesifazane abalahlekelwa yimpilo ngesikhathi bebeletha, ukulinganiswa kwamathuba phakathi kwabesilisa labesifazane kanye lokwehlisa ukwanda kwendlala kanye lobuyanga obedlulise amalawulo.